સોશિયલ મીડિયામાં પ્રચલિત શબ્દો અંગ્રેજી ડિક્શનરીમાં ઉમેરવામાં આવે છે. હમણાં જ બીજા પ્રચલિત શબ્દો સાથે ‘સેલ્ફી’ શબ્દ ઓક્સફર્ડ અને વેબસ્ટર ડિક્શનરીમાં ઉમેરવામાં આવ્યો છે. લોકસભા ઇલેક્શનમાં મોદીજી એ વોટ આપીને ટ્વીટર પર શેર કરેલાં પોતાનાં જાતે લીધેલા ફોટા એટલે કે ‘સેલ્ફી’એ છાપાના અને વેબસાઈટ્સના ઘણાં પાનાં બરબાદ કર્યા હતાં. ડી જ્નર્સ, બ્રાડલી કુપર વગેરેનો ઓસ્કાર સેલ્ફી ટ્વીટર પર વીસ લાખ રીટવીટ પામ્યો હતો. જસ્ટીન બાઈબરનો શર્ટ વગરનો સેલ્ફી, બરાક ઓબામાનો કેમરૂન સાથેનો નેલ્સન મંડેલાના ફ્યુનરલ વખતનો સેલ્ફી, નાસાના અવકાશયાત્રીનો ‘આઉટ ઓફ ધ વર્લ્ડ’ સેલ્ફી કે પછી નવપરણિત યુગલનો નામદાર પોપ સાથેના સેલ્ફી ઈન્ટરનેટ પર જુદાજુદા કારણોસર હજુ ધૂમ મચાવે છે.